Псалъэмакъ щхьэпэ
КъБР-м и Iэтащхьэ КIуэкIуэ Казбек IущIащ «Адыгэ псалъэ» газетым и редактор нэхъыщхьэ, Къэбэрдей Адыгэ Хасэм и тхьэмадэ ХьэфIыцIэ Мухьэмэд.
НэхъыжьыфIыр гуапэу иригъэблагъэри, республикэм и УнафэщIым щыгъуазэ зищIащ ХьэфIыцIэр зи тхьэмадэ IэнатIэхэм я Iуэху зыIутым. ЩIыналъэм зиужьыным, Къэбэрдей-Балъкъэрым исхэм я псэукIэр егъэфIэкIуэным хуэунэтIауэ КъБР-м и унафэщIхэм зэфIах Iуэхухэм цIыхубэр щыгъэгъуэзэнымкIэ къалэнышхуэ я пщэ къыдохуэ газетхэм. А лэжьыгъэм зэрехъулIэм, IэнатIэр зыIууэ гугъуехьхэм гупсэхуу тепсэлъыхьащ ХьэфIыцIэ Мухьэмэд.
Апхуэдэу, «Адыгэ псалъэ» газетым и япэ номерыр дунейм къызэрытехьэрэ илъэси 100 зэрырикъум зыхуэгъэхьэзырыным, ар гъэлъэпIэным теухуа Iуэхухэм, «Адыгэ макъ», «Адыгэ псалъэ», «Черкес хэку» газетхэм номер зэхэтхэр илъэс 30 хъуауэ къызэрыдагъэкIым, а Iуэху щхьэпэм адэкIи къыпыщэн зэрыхуейм и гугъу ищIащ. Республикэ газетхэр егъэфIэкIуэнымкIэ, ахэр нэхъ гъэщIэгъуэн, теплъафIэ хъунымкIэ, абыхэм я тиражхэм хэгъэхъуэнымкIэ щыIэ хэкIыпIэхэм я гугъу щащIым, Мухьэмэд КъБР-м и Iэтащхьэм щапхъэу къыхуихьащ ди гъунэгъу Осетие Ищхъэрэм урысыбзэкIи я лъэпкъыбзэкIи къыщыдэкI газетхэр. Ахэр щхъуэкIэплъыкIэу традзэм и мызакъуэу, я щIэджыкIакIуэхэри куэд мэхъу.
Къэбэрдей Адыгэ Хасэм и IуэхущIафэхэми къытеувыIащ абы и тхьэмадэр. Жылагъуэ зэгухьэныгъэм и къалэнхэр тэмэму игъэзэщIэн, Налшык Адыгэ Хасэм и лэжьыгъэр зэтраублэжын папщIэ зыхуей-зыхуэныкъуэхэми зыщигъэгъуэзащ щIыналъэм и УнафэщIым. ХьэфIыцIэм игу къеуэу къытеувыIащ Нэгумэ Шорэ и фэеплъыр КъБКъУ-м и Iэгъуэблагъэм деж щыгъэувыным и гугъу ящI фIэкIа, псалъэм Iуэху къызэрыпымыувэм.
Къэбэрдей-Балъкъэрым и Iэтащхьэр фIэгъэщIэгъуэну щIэупщIащ ХьэфIыцIэ Мухьэмэд и IуэхущIафэхэм, къыдигъэкI тхылъхэм тригъэпсэлъыхьащ. Редактор нэхъыщхьэм КъБР-м и УнафэщIым жриIащ «Черкесика» серием щыщу тхылъипщI къызэридигъэкIар, епщыкIузанэри хьэзыр зэрыхъуар, «Адыгэхэр: дунейм щынэхъыжь дыдэ лъэпкъхэм ящыщ зы» фIэщыгъэм щIэт щIэнгъуазэ гъэщIэгъуэн мыгувэу дунейм къызэрытехьэнур, цIыху 1000-м я IуэхущIафэхэм тепсэлъыхь биобиблиографие псалъалъэри зэрагъэхьэзырыр.
КIуэкIуэ Казбек а псоми щыгуфIыкIащ, ХьэфIыцIэм къыхилъхьа жэрдэмыфIхэр диIыгъащ, зи гугъу ящIа Iуэху зэфIэмыхьэхэм хэплъэну, Iэмал зэриIэкIэ закъыщIигъэкъуэну къигъэгугъащ икIи Мухьэмэд «Шэрджэс хэхэсхэр» зыфIища и музейм щIилъхьэну саугъэткIи къыхуэупсащ.
ДЖАТЭ Къантемыр.
